CELEX: 62021TN0426
Language: el
Date: 2021-07-14 00:00:00
Title: Υπόθεση T-426/21: Προσφυγή της 14ης Ιουλίου 2021 — Assaad κατά Συμβουλίου

23.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 338/44
            
         
      Προσφυγή της 14ης Ιουλίου 2021 — Assaad κατά Συμβουλίου
      (Υπόθεση T-426/21)
      (2021/C 338/54)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: Nizar Assaad (Βηρυτός, Λίβανος) (εκπρόσωποι: M. Lester, Barrister, G. Martin και C. Enderby Smith, Solicitors)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Ο προσφεύγων ζητεί από το Γενικό Δικαστήριο να ακυρώσει την εκτελεστική απόφαση (ΚΕΠΠΑ) 2021/751 του Συμβουλίου, της 6ης Μαΐου 2021 (1), και τον εκτελεστικό κανονισμό (ΕΕ) 2021/743 του Συμβουλίου, της 6ης Μαΐου 2021 (2), που τροποποιούν την υπ’ αριθ. 36 καταχώριση του παραρτήματος I της αποφάσεως 2013/255/ΚΕΠΠΑ του Συμβουλίου και την υπ’ αριθ. 36 καταχώριση του παραρτήματος II του κανονισμού (ΕΕ) 36/2012 του Συμβουλίου, της 18ης Ιανουαρίου 2012, (στο εξής: προσβαλλόμενες πράξεις) καθόσον τον αφορούν.
      
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων ισχυρίζεται ότι το Συμβούλιο επιβεβαίωνε επανειλημμένως από το 2011 ότι ο προσφεύγων δεν είναι το φυσικό πρόσωπο που περιλαμβάνεται στην υπ’ αριθ. 36 καταχώριση των πράξεων σχετικά με τα περιοριστικά μέτρα της Ένωσης κατά της Συρίας. Κατά τον προσφεύγοντα, το Συμβούλιο επιχείρησε με τις προσβαλλόμενες πράξεις να μεταβάλει τη θέση του και, εν προκειμένω, χωρίς καμία αιτιολόγηση και χωρίς την ύπαρξη πραγματικής ή νομικής βάσεως, καταλήγει ότι ο προσφεύγων ήταν πράγματι καταχωρημένος από το 2011. Οι λόγοι ακυρώσεως που προβάλλει ο προσφεύγων βάλλουν κατά της μεταβολής της θέσης του Συμβουλίου με τις προσβαλλόμενες πράξεις, ως στηριζόμενης σε πλείονα σφάλματα εκτιμήσεως, έχουσας ανεπίτρεπτο αναδρομικό αποτέλεσμα και παραβιάζουσας την αρχή της ασφάλειας δικαίου, συνιστώσας υπέρβαση και κατάχρηση εξουσίας εκ μέρους του Συμβουλίου και παραβιάζουσας την αρχή του δεδικασμένου.
      
         (1)  ΕΕ 2021, L 160, σ. 115.
      
         (2)  ΕΕ 2021, L 160, σ. 1.